CELEX: 32022D0899
Language: sk
Date: 2022-06-08 00:00:00
Title: Vykonávacie rozhodnutie Komisie (EÚ) 2022/899 z 8. júna 2022 o rovnocennosti regulačného rámca pre centrálne protistrany v Indonézii s požiadavkami nariadenia Európskeho parlamentu a Rady (EÚ) č. 648/2012, pokiaľ ide o centrálne protistrany pod dohľadom Indonézskeho úradu pre finančné služby (Otoritas Jasa Keuangan) (Text s významom pre EHP)

9.6.2022   
               
               
                  SK
               
               
                  Úradný vestník Európskej únie
               
               
                  L 156/53
               
            
         VYKONÁVACIE ROZHODNUTIE KOMISIE (EÚ) 2022/899
         z 8. júna 2022
         o rovnocennosti regulačného rámca pre centrálne protistrany v Indonézii s požiadavkami nariadenia Európskeho parlamentu a Rady (EÚ) č. 648/2012, pokiaľ ide o centrálne protistrany pod dohľadom Indonézskeho úradu pre finančné služby (Otoritas Jasa Keuangan)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 25 ods. 6,
         keďže:
         
                     (1)
                  
                  
                     Cieľom postupu uznávania centrálnych protistrán usadených v tretích krajinách stanoveného v článku 25 nariadenia (EÚ) č. 648/2012 je umožniť centrálnym protistranám usadeným a povoleným v tretích krajinách, ktorých regulačné normy sú rovnocenné s tými, ktoré sú stanovené v uvedenom nariadení, poskytovať zúčtovacie služby zúčtovacím členom alebo miestam obchodovania usadeným v Únii. Uvedený postup uznávania a rozhodnutie o rovnocennosti, ktoré je v ňom stanovené, tak prispievajú k dosiahnutiu hlavného cieľa nariadenia (EÚ) č. 648/2012, ktorým je znížiť systémové riziko rozšírením používania bezpečných a spoľahlivých centrálnych protistrán pri zúčtovávaní zmlúv o mimoburzových (OTC) derivátoch vrátane prípadov, keď sú tieto centrálne protistrany usadené a povolené v tretej krajine.
                  
               
                     (2)
                  
                  
                     Na to, aby sa právna úprava tretej krajiny považovala za rovnocennú s právnou úpravou Únie týkajúcou sa centrálnych protistrán, by vecný výsledok uplatniteľného právneho rámca a rámca dohľadu mal byť rovnocenný s požiadavkami Únie, pokiaľ ide o regulačné ciele, ktoré dosahujú. Účelom takéhoto posúdenia rovnocennosti je preto overiť, či právny rámec a rámec dohľadu dotknutej tretej krajiny zabezpečujú, že centrálne protistrany usadené a povolené v danej tretej krajine nevystavujú zúčtovacích členov usadených v Únii a miesta obchodovania usadené v Únii vyššiemu riziku, než by to mohlo byť v prípade centrálnych protistrán, ktorým bolo udelené povolenie v Únii, a že preto nepredstavujú neprijateľné úrovne systémového rizika v Únii. Preto by sa malo zohľadniť to, že zúčtovacie činnosti vykonávané na finančných trhoch, ktoré sú menšie než finančný trh Únie, sú spojené s podstatne nižšími rizikami.
                  
               
                     (3)
                  
                  
                     Posúdenie toho, či sú právny rámec a rámec dohľadu Indonézie rovnocenné s právnym rámcom a rámcom dohľadu Únie, by sa nemalo zakladať len na porovnávacej analýze právne záväzných požiadaviek, ktoré sa vzťahujú na centrálne protistrany v Indonézii pod dohľadom Indonézskeho úradu pre finančné služby (Otoritas Jasa Keuangan), ale aj na posúdení výsledku týchto požiadaviek. Komisia by mala posúdiť aj primeranosť týchto požiadaviek z hľadiska zmierňovania rizík, ktorým môžu byť vystavení zúčtovací členovia usadení v Únii a miesta obchodovania usadené v Únii, a to s prihliadnutím na veľkosť finančného trhu, na ktorom pôsobia centrálne protistrany v Indonézii. S cieľom dosiahnuť rovnocenné výsledky v oblasti zmierňovania rizika sú v prípade centrálnych protistrán vykonávajúcich svoje činnosti na väčších finančných trhoch s vyššou úrovňou rizika potrebné prísnejšie požiadavky na zmierňovanie rizika než v prípade centrálnych protistrán, ktoré vykonávajú svoje činnosti na menších finančných trhoch s nižšou úrovňou rizika.
                  
               
                     (4)
                  
                  
                     Toto rozhodnutie sa týka výlučne rovnocennosti právneho rámca a rámca dohľadu pre centrálne protistrany pod dohľadom Indonézskeho úradu pre finančné služby, a nie právneho rámca a rámca dohľadu pre centrálne protistrany, ktoré poskytujú zúčtovacie služby na komoditnom trhu a ktoré reguluje a nad ktorými vykonáva dohľad Regulačná agentúra pre obchodovanie s komoditnými futures [Badan Pengawas Perdagangan Berjangka Komoditi (Bappebti)] podliehajúca Ministerstvu obchodu Indonézskej republiky (Kementerian Perdagangan Republik Indonesia), ani centrálne protistrany, ktoré prevádzkuje a nad ktorými vykonáva dohľad Indonézska centrálna banka (Bank Indonesia).
                  
               
                     (5)
                  
                  
                     Článkom 25 ods. 6 písm. a), b) a c) nariadenia (EÚ) č. 648/2012 sa stanovujú tri podmienky, ktorých splnenie je potrebné na určenie toho, že právny rámec a rámec dohľadu tretej krajiny týkajúce sa centrálnych protistrán, ktorým bolo udelené povolenie v danej tretej krajine, sú rovnocenné s tými, ktoré sú stanovené v uvedenom nariadení.
                  
               
                     (6)
                  
                  
                     V súlade s článkom 25 ods. 6 písm. a) nariadenia (EÚ) č. 648/2012 musia centrálne protistrany, ktorým bolo udelené povolenie v tretej krajine, dodržiavať právne záväzné požiadavky, ktoré sú rovnocenné s požiadavkami stanovenými v hlave IV uvedeného nariadenia.
                  
               
                     (7)
                  
                  
                     Právne záväzné požiadavky, ktoré sa vzťahujú na centrálne protistrany, ktorým bolo udelené povolenie v Indonézii a nad ktorými vykonáva dohľad Indonézsky úrad pre finančné služby, sú stanovené v zákone Indonézskej republiky č. 8 z roku 1995 o kapitálovom trhu (ďalej len „zákon o kapitálovom trhu“) (Undang-Undang Republik Indonesia Nomor 8 Tahun 1995 tentang Pasar Modal) (2), nariadení Indonézskeho úradu pre finančné služby č. 3/POJK.04/2021 o organizácii činností na kapitálovom trhu (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) a nariadení Indonézskeho úradu pre finančné služby č. 22/POJK.04/2019 o transakciách s cennými papiermi (Peraturan OJK Nomor 22/POJK.04/2019 tentang Transaksi Efek) (4) (ďalej spoločne len „primárne pravidlá“). Nariadením Indonézskeho úradu pre finančné služby č. 22/POJK.04/2019 sa vykonávajú medzinárodné normy stanovené podľa zásad pre infraštruktúry finančného trhu, ktoré v apríli 2012 vydali Výbor pre platobnú a trhovú infraštruktúru a Medzinárodná organizácia komisií pre cenné papiere (5).
                  
               
                     (8)
                  
                  
                     Centrálnym protistranám musí udeliť povolenie Indonézsky úrad pre finančné služby. Na to, aby centrálne protistrany získali povolenie na poskytovanie zúčtovacích služieb, musia spĺňať požiadavky stanovené v primárnych pravidlách. Takéto požiadavky sú doplnené internými pravidlami a postupmi centrálnej protistrany, ktoré zabezpečujú dodržiavanie všetkých príslušných noriem v rámci zásad pre infraštruktúry finančného trhu.
                  
               
                     (9)
                  
                  
                     Štruktúra právne záväzných požiadaviek uplatniteľných na centrálne protistrany, ktorým bolo udelené povolenie v Indonézii a nad ktorými vykonáva dohľad Indonézsky úrad pre finančné služby, teda pozostáva z dvoch úrovní. Prvú úroveň tvoria primárne pravidlá, ktorými sa stanovujú základné povinnosti, ktoré centrálne protistrany musia dodržiavať, aby mali povolenie na poskytovanie zúčtovacích služieb v Indonézii. Druhú úroveň tvoria interné pravidlá a postupy centrálnej protistrany, ktoré musí centrálna protistrana ako samoregulačný orgán prijať ako svoje nariadenia.
                  
               
                     (10)
                  
                  
                     Indonézsky finančný trh je výrazne menší než finančný trh Únie. Účasťou v centrálnych protistranách, ktorým bolo udelené povolenie v Indonézii, sú preto zúčtovací členovia usadení v Únii a miesta obchodovania usadené v Únii vystavení, resp. vystavené podstatne nižším rizikám než pri ich účasti v centrálnych protistranách, ktorým bolo udelené povolenie v Únii. Primárne pravidlá, ktoré sa vzťahujú na centrálne protistrany, ktorým bolo udelené povolenie v Indonézii, doplnené ich internými pravidlami a postupmi, ktoré si vyžadujú dodržiavanie zásad pre infraštruktúry finančného trhu, primerane zmierňujú nižšiu úroveň rizika, ktorej môžu byť vystavení zúčtovací členovia usadení v Únii a miesta obchodovania usadené v Únii, a preto ich možno vnímať tak, že dosahujú výsledky v oblasti zmierňovania rizika, ktoré sú rovnocenné s takýmito výsledkami sledovanými nariadením (EÚ) č. 648/2012.
                  
               
                     (11)
                  
                  
                     Komisia dospela k záveru, že právny rámec a rámec dohľadu Indonézie zabezpečujú, že centrálne protistrany, ktorým bolo udelené povolenie v Indonézii a nad ktorými vykonáva dohľad Indonézsky úrad pre finančné služby, spĺňajú právne záväzné požiadavky, ktoré sú rovnocenné s požiadavkami stanovenými v hlave IV nariadenia (EÚ) č. 648/2012.
                  
               
                     (12)
                  
                  
                     Podľa článku 25 ods. 6 písm. b) nariadenia (EÚ) č. 648/2012 sa vyžaduje, aby právny rámec a rámec dohľadu týkajúce sa centrálnych protistrán, ktorým bolo udelené povolenie v tretej krajine, zabezpečovali, aby centrálne protistrany priebežne podliehali účinnému dohľadu a presadzovaniu v tejto krajine.
                  
               
                     (13)
                  
                  
                     Indonézsky úrad pre finančné služby ako orgán dohľadu nad centrálnymi protistranami monitoruje centrálne protistrany v Indonézii s cieľom zabezpečiť priebežné dodržiavanie primárnych pravidiel, ako aj interných pravidiel a postupov centrálnych protistrán. Pravidelný každodenný dohľad vykonáva Indonézsky úrad pre finančné služby v súlade so zákonom Indonézskej republiky č. 21 z roku 2011 týkajúcim sa Úradu pre finančné služby (ďalej len „zákon o Úrade pre finančné služby“) (Undang-Undang Republik Indonesia Nomor 21 Tahun 2011 tentang Otoritas Jasa Keuangan) (6) s cieľom identifikovať, posudzovať, priorizovať a zmierňovať riziká. Indonézsky úrad pre finančné služby môže uskutočňovať vyšetrovania podozrení z porušenia predpisov, ako sa uvádza v kapitole XI zákona o Úrade pre finančné služby. Indonézsky úrad pre finančné služby má komplexné právomoci na zabezpečovanie dodržiavania predpisov a môže odňať obchodnú licenciu a zrušiť schválenie interných pravidiel a postupov, vydávať podmienky, požiadavky alebo pokyny, ako aj ukladať sankcie centrálnym protistranám.
                  
               
                     (14)
                  
                  
                     Komisia dospela k záveru, že právny rámec a rámec dohľadu vo vzťahu k centrálnym protistranám, ktorým bolo udelené povolenie v Indonézii, priebežne zabezpečujú účinný dohľad a presadzovanie práva.
                  
               
                     (15)
                  
                  
                     V súlade s článkom 25 ods. 6 písm. c) nariadenia (EÚ) č. 648/2012 musí právny rámec tretej krajiny zabezpečovať účinný rovnocenný systém na uznávanie centrálnych protistrán, ktorým bolo udelené povolenie na základe právnej úpravy tretích krajín (ďalej len „centrálne protistrany z tretích krajín“).
                  
               
                     (16)
                  
                  
                     Centrálne protistrany z tretích krajín, ktoré chcú ponúkať centrálne zúčtovacie služby v Indonézii, musia požiadať Indonézsky úrad pre finančné služby o obchodnú licenciu na vykonávanie činnosti centrálnej protistrany podľa článku 13 ods. 1 zákona o kapitálovom trhu. Centrálne protistrany, ktoré sú usadené v Indonézii, a centrálne protistrany, ktoré nie sú usadené v Indonézii, tak môžu poskytovať zúčtovacie služby na indonézskom kapitálovom trhu na nediskriminačnom základe. Centrálne protistrany, ktoré nie sú usadené v Indonézii, musia spĺňať rovnaké požiadavky ako centrálne protistrany, ktoré sú usadené v Indonézii, vrátane dodržiavania zásad pre infraštruktúry finančného trhu. Uzatváranie dohôd o spolupráci medzi Indonézskym úradom pre finančné služby a príslušnými orgánmi z tretích krajín, ktoré sú zodpovedné za vykonávanie dohľadu nad centrálnou protistranou, ktorá nie je usadená v Indonézii, je stanovené v článkoch 47 a 48 zákona o Úrade pre finančné služby.
                  
               
                     (17)
                  
                  
                     Komisia dospela k záveru, že právny rámec Indonézie zabezpečuje účinný rovnocenný systém na uznávanie centrálnych protistrán z tretích krajín.
                  
               
                     (18)
                  
                  
                     Komisia sa preto domnieva, že právny rámec a rámec dohľadu, ktoré sa vzťahujú na centrálne protistrany, nad ktorými vykonáva dohľad Indonézsky úrad pre finančné služby, spĺňajú podmienky stanovené v článku 25 ods. 6 nariadenia (EÚ) č. 648/2012. Uvedený právny rámec a rámec dohľadu by sa preto mali považovať za rovnocenné s požiadavkami stanovenými v uvedenom nariadení.
                  
               
                     (19)
                  
                  
                     Toto rozhodnutie vychádza z právne záväzných požiadaviek uplatniteľných na centrálne protistrany, nad ktorými vykonáva dohľad Indonézsky úrad pre finančné služby, v čase prijatia tohto rozhodnutia. Komisia bude okrem iného na základe informácií Európskeho orgánu pre cenné papiere a trhy, ako sa vyžaduje podľa článku 25 ods. 6b nariadenia (EÚ) č. 648/2012, naďalej pravidelne monitorovať vývoj právneho rámca a rámca dohľadu, ktoré sa vzťahujú na centrálne protistrany v Indonézii, ako aj plnenie podmienok, na základe ktorých sa prijalo toto rozhodnutie.
                  
               
                     (20)
                  
                  
                     Na základe zistení vyplývajúcich z pravidelného alebo osobitného preskúmania môže Komisia kedykoľvek rozhodnúť o zmene alebo zrušení tohto rozhodnutia, najmä ak vývoj ovplyvní podmienky, na základe ktorých je toto rozhodnutie prijaté.
                  
               
                     (21)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Na účely článku 25 ods. 6 nariadenia (EÚ) č. 648/2012 sa nasledujúci právny rámec a rámec dohľadu Indonézie, ktoré sa vzťahujú na centrálne protistrany, nad ktorými vykonáva dohľad Indonézsky úrad pre finančné služby (Otoritas Jasa Keuangan) považujú za rovnocenné s požiadavkami stanovenými v nariadení (EÚ) č. 648/2012:
            
                        a)
                     
                     
                        zákon Indonézskej republiky č. 8 z roku 1995 o kapitálovom trhu;
                     
                  
                        b)
                     
                     
                        zákon Indonézskej republiky č. 21 z roku 2011 o Úrade pre finančné služby;
                     
                  
                        c)
                     
                     
                        nariadenie Indonézskeho úradu pre finančné služby č. 22/POJK.04/2019 o transakciách s cennými papiermi;
                     
                  
                        d)
                     
                     
                        nariadenie Indonézskeho úradu pre finančné služby č. 3/POJK.04/2021 o organizácii činností na kapitálovom trhu.
                     
                  
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 8. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 201, 27.7.2012, s. 1.
         
            (2)  Štátny vestník Indonézskej republiky z roku 1995, číslo 64, dodatok k štátnemu vestníku Indonézskej republiky č. 3608.
         
            (3)  Štátny vestník Indonézskej republiky z roku 2021, číslo 71, dodatok k štátnemu vestníku Indonézskej republiky č. 6663.
         
            (4)  Štátny vestník Indonézskej republiky z roku 2019, číslo 168, dodatok k štátnemu vestníku Indonézskej republiky č. 6387.
         
            (5)  Výbor pre platobnú a trhovú infraštruktúru, dokument č. 101 zo 16. apríla 2012.
         
            (6)  Štátny vestník Indonézskej republiky z roku 2011, číslo 111, dodatok k štátnemu vestníku Indonézskej republiky č. 5253.